पाएं अपने शहर की ताज़ा ख़बरें और फ्री ई-पेपरडाउनलोड करें
शादी के बाद भी प्रेमिका के साथ संबंध बनाए रखने की कीमत एक प्रेमी को अपनी जान देकर चुकानी पड़ी है। महिला के पति ने उसके प्रेमी की चाकू मारकर हत्या कर दी। हत्या करने के बाद खुद डभरा थाना पहुंच गया और सरेंडर कर दिया। घटना मंगलवार की शाम डभरा नगर की है।
डभरा-चंद्रपुर एसडीओपी बीएस खूंटिया ने बताया कि चिखलराैंदा निवासी युवक राजेंद्र सिदार की शादी 20 नवंबर 2020 को छुहीपाली के एक युवती के साथ हुई थी। शादी के पूर्व से महिला का डभरा के हितेश पटेल के साथ प्रेम संबंध था। युवक ने पुलिस को अपने बयान में बताया है कि शादी के बाद उसकी पत्नी अपने ससुराल में कुल 12 दिन ही रही है। इसके बाद मायके आ गई। वहीं रहने लगी। युवक का कहना है कि उसे जब उसके शादी के पहले के प्रेम प्रसंग की जानकारी हुई तो उसने अपनी पत्नी को समझाया था कि विवाह के पहले जो हुआ अब उसे भूल जाओ। लेकिन वह नहीं मानी। युवक के अनुसार उसने हितेश पटेल को भी मना किया था। लेकिन दोनों नहीं माने। युवक के अनुसार उसकी पत्नी अपने प्रेमी के साथ घुमती थी। इसलिए उसने मारने का निर्णय लिया। मंगलवार को वह चाकू लेकर उसके घर पहुंचा और हितेश के ऊपर चाकू से वार कर दिया। पुलिस के अनुसार हितेश ने अपने बचाव में युवक पर डंडे से वार किया। जिससे उसके सिर में चोट लगी है। पुलिस ने युवक राजेंद्र सिदार को हिरासत में लिया है।
खुद पहुंचा थाना और किया सरेंडर
एसडीओपी खूंटिया ने बताया कि हत्या करने के बाद युवक स्वयं थाना पहुंच गया और खुद घटना की जानकारी पुलिस को दी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn